การลงทุนทองคำในตลาดขาลง
การทำกำไรในการลงทุนในตลาดยุคใหม่ เรียกว่ามี 2 รูปแบบ กล่าวคือ เดิมทีนักลงทุนต้องทำกำไรในสภาวะตลาดขาขึ้นเท่านั้น
9 ก.ค. 2555

โดย...นายแพทย์กฤชรัตน์ หิรัณยศิริ
การทำกำไรในการลงทุนในตลาดยุคใหม่ เรียกว่ามี 2 รูปแบบ กล่าวคือ เดิมทีนักลงทุนต้องทำกำไรในสภาวะตลาดขาขึ้นเท่านั้น แต่ด้วยความพัฒนาของตลาดการลงทุนในโลกยุคปัจจุบันก็ทำให้นักลงทุนสามารถทำกำไรแม้ในสภาวะตลาดขาลง นั่นคือนักลงทุนต้องทำการขายก่อน แล้วค่อยกลับมาซื้อคืนเมื่อราคาปรับตัวลดลง หมายถึงการทำกำไรในตลาดในทิศทางขาลงนั่นเอง โดยที่การลงทุนในทองคำแท่งยุคปัจจุบันเป็นการลงทุนผ่านระบบ Gold Online หรือเป็นระบบการลงทุนในโลกยุคใหม่ที่นักลงทุนในทองคำแท่งเองสามารถแก้ไขปัญหากรณีที่ซื้อทองแล้วติดสูง หรือศัพท์นักลงทุนที่เรียกว่าติดดอยนั่นเอง การกระทำก็คือ การฝากทองในบัญชีแล้วทำเสมือนการยืมทองมาขายก่อนล่วงหน้า แล้วก็ซื้อทองกลับเมื่อราคาปรับตัวลดลง ก็เรียกว่าเป็นการซื้อทองมาคืน ท่านนักลงทุนก็จะได้ทองจำนวนเดิมกลับมาและยังมีเงินสดอยู่จากการทำกำไรในทิศทางขาลงนั่นเอง
อันจะเห็นได้ว่า ในสภาวะตลาดทองคำในโลกยุคปัจจุบันมีความผันผวนรวดเร็วและรุนแรงขึ้นหรือลงสลับสับเปลี่ยนกันเป็นราย 2–3 นาทีเท่านั้น ตัวอย่างจะเห็นได้ว่าเหตุการณ์ที่เกิดขึ้นเมื่อคืนวันพฤหัสบดีและวันศุกร์ในตลาด COMEX กดดันทำให้ราคาทองคำปรับตัวลดลงมากถึง 45 เหรียญสหรัฐ ในเวลา 2 วันทำการเท่านั้นเอง จากการประกาศตัวเลขเศรษฐกิจทางฝั่งสหรัฐ คือการคาดหวังว่าคงจะไม่มีมาตรการ QE3 ในเร็วๆ นี้ เรียกว่าเป็นสิ่งที่ตลาดนำมาโดยใช้ความคาดหวังหรือบางทีก็ใช้ Sentiment ของข่าว แต่จะเห็นได้ว่าภาพรวมหลักๆ ก็มี Sentiment ในปัจจัยทางด้านเทคนิค ซึ่งมีหลักในการคิดและวิเคราะห์ตามเวลาหรือ Timeframe ต่างๆ ที่แตกต่างกันออกไป รวมทั้งมี Oscillator ต่างๆ ที่ช่วยบอกนักลงทุนได้ว่าเกิดสัญญาณในการซื้อหรือการขายขึ้นหรือลงในตลาด นักลงทุนในทองคำจึงควรที่จะติดตามบทวิเคราะห์ต่างๆ เป็นประจำ โดยที่ MTS Gold Futures ก็จะมีบทวิเคราะห์ในเรื่องราคาทองคำให้กับนักลงทุนดูได้สามเวลา กล่าวคือ เวลา 10.00 น. เวลา 18.00 น. และ 22.00 น. โดยประมาณ นักลงทุนที่เป็นสมาชิกหรือเปิดบัญชีกับ MTS Gold อยู่แล้ว สามารถติดตามบทวิเคราะห์ได้ด้วยตนเองผ่านเว็บไซต์ www.mtsgold. co.th และนอกจากนั้นนักลงทุนโดยทั่วไปยังสามารถติดตามฟังบทวิเคราะห์เป็นเสียงและภาพของกราฟได้ผ่านทางเฟซบุ๊ก ที่ www.facebook.com /MTSGOLD และผ่านทาง YouTube ที่ www.youtube. com/mtsgoldgroup ในเวลาดังกล่าววันละ 3 ครั้งจึงขอให้นักลงทุนในทองคำได้ศึกษาและติดตามหาอ่านและรับฟังได้
วิเคราะห์ราคาทองคำทางเทคนิค
ราคาทองคำปรับตัวลดลงรวดเร็วในช่วง 2 วันทำการของปลายสัปดาห์ กดดันทำให้ราคาทองคำเข้าสู่แนวโน้มขาลงทั้งในระยะสั้น กลาง และยาวอีกครั้ง โดยที่เมื่อวันศุกร์ราคาหลุดแนวรับทางจิตวิทยาแรกที่ระดับ 1,590 เหรียญสหรัฐลงมา ทำให้เกิดแรง Sell Stop ตามลงมาอย่างหนาแน่น และราคาทำจุดต่ำสุดที่ระดับประมาณ 1,577 เหรียญสหรัฐ ก่อนจะดีดขึ้นมาปิดที่ระดับ 1,582 เหรียญสหรัฐในปลายตลาด COMEX วิเคราะห์ในเชิงเทคนิคได้ว่า แนวโน้มเป็นขาลง โดยมีแนวรับถัดไปที่ระดับ 1,570 เหรียญสหรัฐ และ 1,560 เหรียญสหรัฐ ตามลำดับ โดยที่มีแนวต้านด้านบนที่ระดับ 1,590 เหรียญสหรัฐ และ 1,600 เหรียญสหรัฐ ในขณะที่ค่าเงินบาทเองปรับตัวอ่อนค่าลงอย่างรวดเร็วเช่นเดียวกัน ตามการอ่อนค่าของเงินยูโร/เหรียญสหรัฐ ซึ่งปรับตัวลดลงอย่างรวดเร็วรุนแรงในคืนวันศุกร์กว่า 150 pips จากระดับ 1.2435 เหรียญสหรัฐต่อยูโร ลงมาเหลือ 1.2270 เหรียญสหรัฐต่อยูโรโดยประมาณ ณ ขณะนี้ ทำให้เงินบาทในคืนวันศุกร์ขึ้นมาอยู่ที่ระดับ 31.78 บาทต่อเหรียญสหรัฐ จึงยังพอช่วยพยุงราคาทองคำในหน่วยเงินบาทต่อบาททองคำให้ตกลงมาไม่มากนัก สรุปได้ว่า นักลงทุน ณ ขณะนี้ต้องใช้วิธีการลงทุนระยะสั้นแกว่งไปตามตลาดในทิศทางขาลงในขณะนี้เป็นหลัก